ગ્રાન્ટ રોડના નાના ચોકમાં ઐતિહાસિક ઑગસ્ટ ક્રાન્તિ મેદાન આવેલું છે. ૧૯૪૭માં ભારત છોડો ચળવળ અહીંથી શરૂ થઈ હતી. ઑગસ્ટ ક્રાન્તિ મેદાનમાં પાંચ મેદાન આવેલાં છે જેમાંથી ફેલોશિપ સ્કૂલને લાગીને આવેલા અને સામેની બાજુએ આવેલા મેદાનમાં સુધરાઈ દ્વારા લાલ માટી નાખવામાં આવી છે. આ મેદાનમાં બાળકો રમતાં હોય છે તો બીજા મેદાનમાં છોકરાઓ ક્રિકેટ, ફૂટબૉલ વગેરે રમે છે. એથી આ મેદાનમાં નાખવામાં આવેલી લાલ માટી ઊડતી હોય છે. એમાંય ખાસ કરીને હવાને કારણે માટી ખૂબ જ ઊડતી હોય છે. આસપાસ આવેલી ભાવેશ્વર નિકેતન સોસાયટી, ગાર્ડન વ્યુ વગેરેના રહેવાસીઓનાં ઘરોમાં આ માટી ઊડીને જાય છે. આ ઉપરાંત સામે આવેલી ફેલોશિપ સ્કૂલમાં પણ માટી ઊડીને જાય છે. એથી રહેવાસીઓ અને સ્કૂલના વિદ્યાર્થીઓનું સ્વાસ્થ્ય પણ જોખમમાં મુકાય એમ છે. આ વિશે ઘણી વાર ફરિયાદો કરવામાં આવી છે, પણ કોઈ નક્કર પગલાં લેવામાં આવતાં નથી.